b'\n_START_ARTICLE_\nRa\xc3\xbal Albiol\n_START_SECTION_\nUra\n_START_PARAGRAPH_\nAlbiolin is\xc3\xa4 pelasi aikoinaan Benidormissa ja h\xc3\xa4nen suhteittensa ansiosta pojan ura alkoi Benidormin junioreissa. 9-vuotiaiden ottelussa Benidorm kohtasi Valencian ja Albiol pelasi niin hyvin, ett\xc3\xa4 Valencian valmentaja halusi h\xc3\xa4net joukkueeseensa. Valencian edustusjoukkueessa Albiol pelasi ensi kerran kauden 2003\xe2\x80\x932004 UEFA Cupin ensimm\xc3\xa4isen kierroksen ottelussa AIK:ta vastaan, mutta muutoin kausi kului p\xc3\xa4\xc3\xa4asiassa Valencian B-joukkueessa._NEWLINE_Kaudeksi 2004\xe2\x80\x932005 Albiol lainattiin Getafeen hankkimaan peliaikaa ja kokemusta korkeimmalta sarjatasolta Primera Divisi\xc3\xb3nista. Laina oli koitua kohtalokkaaksi, sill\xc3\xa4 h\xc3\xa4n joutui auto-onnettomuuteen 2. elokuuta 2004 ollessaan matkalla Madridin esikaupunkiin. H\xc3\xa4n loukkasi selk\xc3\xa4ns\xc3\xa4 ja lantionsa, ja h\xc3\xa4nen pernansa jouduttiin poistamaan sis\xc3\xa4isen verenvuoden vuoksi, mutta h\xc3\xa4n toipui onnettomuudesta ja palasi pelikentille viel\xc3\xa4 saman kauden aikana. Ensiesiintymisens\xc3\xa4 Primerassa h\xc3\xa4n teki 15. tammikuuta 2005 ottelussa Atl\xc3\xa9ticoa vastaan, ja ensimm\xc3\xa4isen maalinsa h\xc3\xa4n teki Real Madridia vastaan 13. maaliskuuta 2005._NEWLINE_Palattuaan lainalta Albiol kuului Valencian vakiokokoonpanoon. T\xc3\xa4rke\xc3\xa4 henkil\xc3\xb6 h\xc3\xa4nen urallaan on ollut valmentaja Quique S\xc3\xa1nchez Flores, jonka alaisuudessa h\xc3\xa4n debytoi Getafessa ja joka siirrytty\xc3\xa4\xc3\xa4n samaan aikaan Valenciaan antoi h\xc3\xa4nelle luottoa my\xc3\xb6s siell\xc3\xa4. Alku Valenciassa oli kuitenkin hankala, sill\xc3\xa4 Albiolin tuolloisella pelipaikalla keskikent\xc3\xa4n keskustassa pelasivat Valencian 2000-luvun t\xc3\xa4rkeimpiin pelaajiin lukeutuneet David Albelda ja Rub\xc3\xa9n Baraja. S\xc3\xa1nchez Flores peluutti h\xc3\xa4nt\xc3\xa4 aluksi oikeana laitapuolustajana kunnes siirsi h\xc3\xa4net keskuspuolustajaksi, jolla paikalla h\xc3\xa4n on siit\xc3\xa4 l\xc3\xa4htien p\xc3\xa4\xc3\xa4asiallisesti pelannut. Kaudella 2007\xe2\x80\x932008 Albiol oli voittamassa Espanjan cupia Copa del Reyt\xc3\xa4, jonka loppuottelussa Valencia kaatoi h\xc3\xa4nen entisen seuransa Getafe._NEWLINE_25. kes\xc3\xa4kuuta 2009 Albiol siirtyi Real Madridiin 15 miljoonan euron siirtosummalla ja 5 vuoden sopimuksella. H\xc3\xa4nelle annettiin paidan numerokseen 18, joka oli k\xc3\xa4yt\xc3\xb6ss\xc3\xa4 edelliskaudella Rub\xc3\xa9n de la Redill\xc3\xa4, mutta h\xc3\xa4n joutui j\xc3\xa4tt\xc3\xa4m\xc3\xa4\xc3\xa4n koko tulevan kauden v\xc3\xa4liin syd\xc3\xa4nongelmiensa vuoksi. Ensimm\xc3\xa4isen maalinsa h\xc3\xa4n teki joukkueessa 8. joulukuuta 2009 Mestarien liigan ottelussa vieraskent\xc3\xa4ll\xc3\xa4 Marseillea vastaan._NEWLINE_Albiol pelasi kuusi vuotta italialaisseura Napolissa ja siirtyi vuonna 2019 kotimaahansa Villarrealiin.\n_START_SECTION_\nMaajoukkue\n_START_PARAGRAPH_\nAlbiol kuului alle 19-vuotiaiden Euroopan-mestaruuden vuonna 2004 voittaneeseen Espanjan joukkueeseen. A-maajoukkueessa h\xc3\xa4n teki ensiesiintymisens\xc3\xa4 13. lokakuuta 2007 EM-karsintaottelussa Tanskaa vastaan. H\xc3\xa4n kuului joukkueen kokoonpanoon vuoden 2008 EM-kilpailuissa, jossa Espanja voitti mestaruuden, ja vuoden 2009 Maanosaliittojen cupissa.'